
Spoštovani gospod predsednik, cenjene poslanke in poslanci, 


na današnji dan, 27. novembra, pred natanko 30 leti, je ura odbila poldan. 


Zazvonili so cerkveni zvonovi. Zatulile so sirene. Delavci so odložili orodje. Tovarne, rudniki in 
trgovine so se izpraznili, ulice pa sta preplavila ples in upanje. 


Zgodovinski dvourni splošni stavki, osrednjemu dogodku žametne revolucije, so se pridružili ljudje 
vse od Prage do Bratislave kot prelep in miren val svobode, poguma in enotnosti. 


Zame ti dve uri predstavljata bistvo vsega, kar je Evropska unija od nekdaj pomenila. 


Ne gre le za stranke in politiko, za pravila ali predpise, za trge ali valute. 
Na koncu - in predvsem - gre za ljudi in njihova stremljenja. 
Za ljudi, ki so stopili skupaj. Za svojo svobodo, za svoje vrednote in preprosto za boljšo prihodnost. 


Veliki Vaclav Havel, eden od junakov leta 1989, je nekoč dejal nekaj, česar se vedno spomnim, ko se 
oziram v prihodnost. Rekel je: 


»Prizadevajte si za nekaj zato, ker je prav, ne zgolj zato, ker lahko uspe." 


Ta citat sem izbrala, ker se za naslednjih pet let naša Unija skupaj podaja na pot preobrazbe, ki bo 
vplivala na prav vsak del naše družbe in našega gospodarstva. 


Na to pot se podajamo, ker je tako prav. Ne zato, ker bi bilo lahko. 


Včasih pozabljamo, da smo vedno največ dosegli ravno takrat, ko smo bili drzni. 

Drzni smo bili, ko smo si prizadevali za mir v času bolečine. 

Drzni smo bili, ko smo vzpostavili enotni trg in enotno valuto. 

Drzni smo bili, ko smo medse sprejeli del naše evropske družine, ki smo ga predolgo pustili zunaj 
pred vrati. 


V zadnjih letih pa smo se morali osredotočiti na pereča domača vprašanja, upravljanje krize po 
izrednih razmerah ter na boj za ohranitev naše enotnosti in solidarnosti. 


Če nas je to okrepilo, in menim, da nas je, je to v veliki meri zasluga vodenja in prepričanja mojega 
predhodnika Jeana-Clauda Junckerja, velikega Evropejca. Svoje srce, svojo dušo in 
življenje je posvetil naši Uniji, o čemer jasno priča njegova zapuščina. 


Jean-Claude... hvala od nas vseh! 


Cenjene poslanke in poslanci Evropskega parlamenta, 


pred štirimi meseci ste mi izkazali zaupanje. Od takrat sem se srečala z vsemi političnimi skupinami 
in vsemi voditelji držav in vlad. 


Skupaj smo sestavili izjemno evropsko ekipo. Vi, poslanke in poslanci Evropskega parlamenta, ste 
zaslišali vsakega od nas. 


Obljubila sem, da vam bom prisluhnila. In prav to sem storila. Tako bom tudi nadaljevala, skupaj z 
Marošem Šefčovičem in vsemi drugimi člani in članicami kolegija. Pogosto smo se strinjali in, res je, 
včasih se tudi nismo. Vendar to je demokracija v praksi. 


Danes, tukaj, v središču te evropske demokracije vas prosim za vašo podporo za nov 
začetek za Evropo. 


Cenjene poslanke in poslanci, 


ekipa, o kateri danes glasujete, prihaja iz različnih kulturnih okolij, iz različnih držav ter ima različna 
ozadja in politične usmeritve. 


V njej so učiteljice in kmetovalci, župani in ministrice, pa tudi zdravnice in diplomati ter inženirji in 
podjetniki. 


Nekateri so bili rojeni še pred izgradnjo berlinskega zidu, drugi šele po njegovem padcu. Nekateri so 
živeli v diktaturah, spet drugi so mladim demokracijam pomagali pri pridružitvi naši Uniji. 


Ta ekipa šteje skoraj toliko žensk kot moških, od uravnotežene zastopanosti spolov jo loči le ena 
članica. To je dokaz, da smo dosegli resničen napredek, pa tudi znak, da moramo storiti še več. 


Kot prva ženska, ki bo predsedovala Komisiji, bom poskrbela za uravnoteženo zastopanost spolov v 
vseh kabinetih članic in članov mojega kolegija, kar se bo zgodilo prvič. Do konca našega mandata 
bomo dosegli enakost spolov na vseh ravneh upravljanja - tudi to bo prvič. 

S tem se bo spremenil izgled Komisije. 


Vsak član in vsaka članica moje ekipe bo v mozaik prispeval svoje lastne zgodbe in poglede na 
Evropo. Vsi bodo zadolženi za svoje politike in prednostne naloge. 


Skupaj pa bomo ena ekipa, ki bo delovala v skupnem evropskem interesu. Ena ekipa, ki 
sodeluje s to institucijo in z državami članicami pri soočanju s ključnimi izzivi naše generacije. 


Mi smo pripravljeni. Še bolj pomembno pa je, da je pripravljena tudi Evropa. 


Imam preprosto sporočilo: na delo! 


Cenjene poslanke in poslanci, 


živimo v nemirnem svetu, v katerem preštevilne sile govorijo le v jeziku konfrontacije in 
unilateralizma. Je pa to tudi svet, v katerem se milijoni podajajo na ulice, da bi protestirali proti 
korupciji in zahtevali demokratične spremembe. 


Ta svet bolj kot kadarkoli prej potrebuje naše vodenje. Da še naprej delujemo kot 
odgovorna sila. Da si prizadevamo za mir in pozitivne spremembe. 


Našim partnerjem v Združenih narodih moramo pokazati, da se lahko zanesejo na nas kot 
zagovornike multilateralizma. 


Prijateljem na Zahodnem Balkanu moramo pokazati, da si delimo isto celino, delimo si isto 
zgodovino in delimo si isto kulturo - in delili bomo tudi isto usodo. Naša vrata so še naprej odprta. 


Usodo pa delimo tudi z našimi partnerji z druge strani Atlantika. 


Imamo tudi težave, nedvomno jih imamo. Pa vendar so naše vezi prestale preskus časa. Medtem ko 
se pogovarjamo, tisoči študentov in študentk, raziskovalcev, podjetnic in umetnikov še naprej pletejo 
neštete prijateljske in poslovne vezi ter gradijo znanstvene projekte. 


Ta množica nežnih, skupaj stkanih niti tvori vez, ki je močnejša od katerega koli posamičnega 
nesoglasja. 


Države od vzhoda do zahoda in od severa do juga potrebujejo Evropo kot resnično partnerko. Mi 
smo lahko oblikovalci boljšega svetovnega reda. 


To je poslanstvo Evrope in tega si želijo njeni državljani. 


Vesela sem, da imamo v naši ekipi tako izkušenega diplomata, kot je Josep Borrell, ki bo sodeloval z 
Jutto Urpilainen, Oliverjem Varhelyijem in Janezom Lenarčičem. Skupaj bodo opravljali neprecenljivo 
delo. 

Vlagali bomo v zavezništva in koalicije za širjenje naših vrednot. Z odprto in pravično trgovino bomo 
spodbujali in varovali interese Evrope. Prek sodelovanja bomo krepili naše partnerje, saj je z 
močnimi partnerji močnejša tudi Evropa. 


Moje Komisije ne bo strah samozavestnega izražanja. Vendar bo to na naš, evropski način. 


To je geopolitična Komisija, kakršno si predstavljam in kakršno Evropa nujno potrebuje. 


Cenjene poslanke in poslanci, 


če bi bilo treba izpostaviti eno področje, na katerem svet potrebuje našo vodilno vlogo, bi bilo to 
varovanje podnebja. Za Evropo - in svet - je to vprašanje življenjskega pomena. 


Kako naj ne bi bilo življenjskega pomena, ko pa 85 % ljudi, ki živijo v skrajni revščini, prebiva v 20 
državah, ki so najbolj občutljive na podnebne spremembe? 


In kako naj ne bi bilo, če so Benetke pod vodo, če gorijo portugalski gozdovi, če je suša prepolovila 
žetve v Litvi? 


To se je nedvomno dogajalo že prej, vendar nikoli tako pogosto ali tako silovito. 


V boju proti podnebnim spremembam ne smemo izgubiti več niti sekunde. Hitrejši kot bodo premiki 
v Evropi, večja bo naša prednost, za naše državljanke in državljane, za našo konkurenčnost ter za 
našo blaginjo. 


Evropski zeleni dogovor je bistven za zdravje našega planeta in ljudi ter za naše 
gospodarstvo. 


Frans Timmermans je pravi, da poskrbi za to. Veseli me, da bo pri tem imel podporo Kadri Simson, 
Adine Valean in številnih drugih. 


Evropski zeleni dogovor je naša nova strategija za rast. Z njim bomo zmanjšali emisije in 
hkrati ustvarili delovna mesta. 


Osrednji del tega dogovora bo industrijska strategija, ki bo našim podjetjem - tako velikim kot 
malim - omogočila razvoj inovacij in novih tehnologij ob hkratnem ustvarjanju novih trgov. 
Postavljali bomo standarde na svetovni ravni. To je naša konkurenčna prednost. In to je tudi 
najboljši način za zagotavljanje enakih konkurenčnih pogojev. 


Vse to pa mora biti v službi Evropejk in Evropejcev. 


Ti si želijo in pričakujejo ukrepanje Evrope na področju podnebja in okolja. Vendar potrebujejo tudi 
cenovno dostopno, čisto in varno energijo. Usposobljeni morajo biti za delovna mesta prihodnosti. 
Na ta nova delovna mesta se morajo pripeljati ali pa se morajo povezati od doma. In poskrbeti 
moramo, da bodo te potrebe izpolnjene na trajnosten način. 

Smo pred generacijskim prehodom na podnebno nevtralnost do sredine stoletja. Ta prehod pa 
mora biti pravičen in vključujoč, ali pa do njega ne bo prišlo. 


Zanj bodo potrebne obsežne naložbe v inovacije, raziskave, infrastrukturo, bivališča in usposabljanje 
ljudi. Potrebne bodo tako javne kot zasebne naložbe na evropski in na nacionalni ravni. 


In tudi na tem področju Evropa že vodi. Evropska unija bo financiranje podnebnih ukrepov vključila v 
vse dele svojega proračuna, pa tudi povsod po kapitalskih trgih in v celotno naložbeno verigo. 


V regijah, kjer so potrebni korenitejši ukrepi kot drugod, bomo ljudi in podjetja podprli s 
ciljno usmerjenim pravičnim prehodnim mehanizmom. Ta bo povezoval različne sklade in 
instrumente ter pritegnil zasebne naložbe, ki jih potrebujemo. 


Pri tem nam bo pomagala zanesljiva partnerica, Evropska investicijska banka. Še posebej sem 
zadovoljna, da je napredek, ki ga je dosegla pri krepitvi svoje vloge kot evropska podnebna banka, 
očiten. S tem bomo spodbudili naložbe v evropske tehnologije in rešitve, ki jih išče ves svet. 


Vendar moramo storiti še več. 


Sami prispevamo le približno 9 % svetovnih emisij. K našim ciljem moramo pritegniti ves svet in to 
se že dogaja. 


Od Kitajske do Kanade in Kalifornije sodelujejo z nami prek svojih lastnih sistemov trgovanja z 
emisijami. Phil Hogan pa bo zagotovil, da bo v naše prihodnje trgovinske sporazume vključeno 
poglavje o trajnostnem razvoju. 


Saj se zavedamo: podnebne spremembe zadevajo vse nas. Naša dolžnost je, da ukrepamo, 
in v naši moči je, da vodimo. 


Cenjene poslanke in poslanci Evropskega parlamenta, 
digitalizacija omogoča stvari, ki so bile še eno generacijo prej nepredstavljive. 


Medsebojno komuniciranje po vsem svetu, dostop do informacij, napredek na področju medicine, 
varstva okolja, mobilnosti in vključevanja. Digitalizacija bo v prihodnosti nepogrešljiva. Po tej poti 
nas vodi Margrethe Vestager. 


Avtomatizirali bomo dejavnosti, ki so za nas ljudi težavne, na primer nošenje bremen ali 
ponavljajoče se naloge, tako v tovarni kot za pisalno mizo. 


Tako bomo pridobili čas. Čas za to, kar nas kot ljudi odlikuje in česar računalniki niso zmožni: sočutja 
in ustvarjalnosti. 


Roboti za nego lahko pomagajo pri prestavljanju ljudi v druge postelje in digitalizacija lahko pomaga 
pri dejavnostih upravljanja, da bo imelo negovalno osebje spet čas, da bo počelo to, kar je res 
pomembno: se pogovarjalo s pacienti in jim stalo ob strani. 

Digitalizacija nam bo omogočila učinkovitejše in uspešnejše upravljanje virov, saj bomo lahko zelo 
natančno nadzorovali porabo vode, energijo in vse druge dragocene vire našega planeta. 


Res je, da bo digitalizacija korenito spremenila našo družbo, gospodarstvo in upravljanje, vendar je 
ta proces že v teku. 


Da bomo lahko izkoristili velike priložnosti in odpravili tveganja, moramo preudarno poskrbeti za 
ravnotežje, kadar trg tega ne zagotavlja. Zaščititi moramo našo evropsko blaginjo in naše vrednote. 
Nadaljevati moramo našo evropsko pot tudi v digitalni dobi. 


Kaj želimo konkretno storiti? 


Prvič, obvladati moramo ključne tehnologije in jih imeti v lasti v Evropi. Sem neizpodbitno 
spadajo kvantni računalnik, umetna inteligenca, blokovna veriga in kritične tehnologije čipov. 


Da bi se nam to posrečilo in bi premostili obstoječe vrzeli, se moramo s tem spopasti skupaj. 
Združimo naše vire, naš denar, naše raziskovalne zmogljivosti, naše znanje in uresničimo to v praksi. 


To smo že dosegli s superračunalniki. Evropa je trenutno v postopku, da bi na svetovnem trgu 
pridobila enega od treh najmočnejših računalnikov. Naslednjo generacijo superračunalnika pa 
moramo sestaviti sami. 


Drugič, Evropa ima vse znanstvenike in industrijske zmogljivosti, da bi lahko bila 
konkurenčna na teh področjih, zato ne podcenjujmo teh naših sposobnosti. 


Za inovacije so potrebni pametni ljudje, pa tudi raznolikost in svoboda razmišljanja. Vse to imamo 
tukaj v Evropi. Ljudje si želijo tukaj živeti, raziskovati in oblikovati prihodnost. 


Tretjič, potrebujemo trajnostno infrastrukturo s skupnimi standardi, pa tudi gigabitna omrežja 
in varne oblake današnje in naslednje generacije. 


Četrtič, surovina digitalizacije so podatki. Z vsakim klikom hranimo algoritme, ki nato spet 
vplivajo na naše vedenje. 


Kakor pri splošni uredbi o varstvu podatkov, s katero smo določili okvir za ves svet, moramo ravnati 
tudi pri umetni inteligenci. Ker v Evropi izhajamo iz človeka. Nočemo omejiti pretoka podatkov. 
Pripraviti moramo pravila, ki določajo, kako bolj odgovorno ravnati s podatki. Za nas je varstvo 
digitalne identitete največja prednostna naloga. 


Petič, hkrati si želimo inovacij. Danes se 85 % vseh neosebnih podatkov nikoli ne uporabi. To je 
potrata. 


Spoznanja, ki se skrivajo v podatkih, moramo izkoristiti. Določiti moramo okvir, da bodo lahko 
vlade in podjetja podatke delili in jih dajali na razpolago v varni obliki. Ne predstavljam si nobene 
sposobnejše osebe, ki bi ji zaupala razvoj strategije podatkov v ta namen, kot je Thierry Breton. 


Šestič, kibernetska varnost je druga plat digitalizacije, ki jo prav zato uvrščamo med prednostne 
naloge. 

Za konkurenčnost evropskih podjetij potrebujemo najvišje varnostne zahteve in enoten 
evropski pristop. Poleg tega moramo deliti znanje o nevarnostih. Potrebujemo skupno platformo, 
potrebujemo razširjeno agencijo za kibernetsko varnost. Samo tako lahko okrepimo zaupanje v 
povezano gospodarstvo in povečamo odpornost proti vsem vrstam tveganj. 


Vse to lahko dosežemo, če ukrepamo skupaj in če izhajamo iz naših evropskih vrednot. V tem 
primeru sem prepričana, da bo Evropa tudi v digitalni dobi imela vodilno vlogo. 


Evropa to lahko doseže! 


Cenjene poslanke in poslanci, 
Evropa je lahko ponosna iz številnih razlogov. 


Smo svetovna trgovinska velesila. Smo največji svetovni izvoznik proizvedenega blaga in storitev ter 
največji vir in destinacija za neposredne tuje naložbe na svetu. 


Naša industrija je svetovne kakovosti v sektorjih z visoko dodano vrednostjo, saj proizvedemo na 
primer tretjino satelitov na svetu. Naša podjetja so vodilna v razvoju tehnologij, saj imajo v 
lasti 40 % vseh patentov za tehnologije obnovljivih virov. 


To preobrazbeno moč digitalnega in podnebnega prehoda bi morali izkoristiti za okrepitev 
naše industrijske baze in inovacijskega potenciala. 


To lahko storimo le z naložbami. 


Te, cenjene poslanke in poslanci, moramo povečati. Že več let v inovacije vlagamo manj kot naši 
tekmeci. To je velika ovira za našo konkurenčnost in zmožnost, da prevzamemo vodilno vlogo v tem 
prehodu. 


Zato naslednjega večletnega finančnega okvira ne bi smeli obravnavati kot zgolj računovodski 
postopek. Svet pred sedmimi leti ni prav v ničemer podoben svetu, kot bo čez sedem let. Naš 
proračun je treba temeljito posodobiti. 


Vem, da se lahko pri tem zanesem ne samo na izkušnje, znanje in spretnosti Johannesa Hahna, 
temveč tudi na Parlament. 


Toda javni proračuni imajo omejen doseg. Z dokončanjem unije kapitalskih trgov moramo zagotoviti, 
da se lahko naložbe zagotovijo tam, kjer so potrebne. To bo pomagalo izboljšati dostop do 
financiranja za mala in zagonska podjetja ter jim omogočilo, da rastejo, razvijajo inovacije in 
sprejemajo potrebna tveganja. 


Enako velja tudi za bančno unijo. Moramo jo dokončati, da bo naš finančni sistem postal močnejši in 
odpornejši. 

To nalogo sem zaupala Valdisu Dombrovskisu, ki je prava oseba ravno za to in ki bo zagotovil, da 
naše gospodarstvo dela za ljudi. Kakovostna delovna mesta, enake možnosti, pravični delovni pogoji 
in vključenost. Valdis se zaveda, da za trajnostno rast potrebujemo zdrave javne finance. 


Pri tem bo spodbujal našo konkurenčnost in trajnost, ki gresta z roko v roki. 


Nikoli ne smemo pozabiti, da je konkurenčna trajnost že od nekdaj v središču našega 
socialnega tržnega gospodarstva. 


Le drugače smo jo imenovali. 


Pomislite na podjetja v družinski lasti po vsej Evropski uniji. Ta podjetja niso bila zgrajena zgolj na 
podlagi delničarske vrednosti ali naslednjih bonusov. Zgrajena so bila, da preživijo, da se podedujejo 
in da zagotavljajo pravične plače zaposlenim. Zgrajena so bila s strastjo za kakovost, tradicijo in 
inovacije. 


Stvari, ki jih ustvarjamo danes, so se morda spremenile, vendar pa moramo, dragi prijatelji, tu, v 
tem Parlamentu, ponovno odkriti našo konkurenčno trajnost. 


V tem duhu so se prav vse države članice zavezale ciljem Združenih narodov za trajnostni razvoj. V 
tem duhu bo tudi Paolo Gentiloni nadzoroval izvajanje teh ciljev. On verjame v to, jaz pa verjamem 
vanj. 


Evropsko gospodarstvo si je opomoglo od ene najhujših gospodarskih in finančnih kriz od konca 
druge svetovne vojne. Trg dela ostaja močan in brezposelnost se še naprej znižuje. 


Vendar Evropo čakajo nove preizkušnje, zato bi se morali pripraviti na prihodnost. Opreti se moramo 
na to, kar nas dela močne: naš enotni trg in našo skupno valuto. 


Skrajni čas je, da dokončano ekonomsko in monetarno unijo ter s povečanjem makroekonomske 
odpornosti zagotovimo rast in delovna mesta. Izkoristiti moramo prožnost, ki jo omogoča Pakt za 
stabilnost in rast, ter našim gospodarstvom zagotoviti čas in prostor za rast. 


Hkrati moramo tudi podpirati države članice pri ciljno usmerjenih naložbah in strukturnih reformah. 
Ne poznam primernejše osebe, ki bi lahko vodila to delo, kot je Elisa Ferreira. 


Cenjene poslanke in poslanci, 


v preteklem mesecu je v prikolici tovornjaka umrlo 39 ljudi, po tem ko so bili pretihotapljeni čez vsaj 
štiri evropske države. 


Tragično je, da mati v Vietnamu prejme od hčerke v Evropi sporočilo, da nima prostora za dihanje. 


V imenu teh 39 ljudi ter njihovih mater, očetov in prijateljev se vsi strinjamo, da se to 
nikoli ne bi smelo zgoditi. 


Ljudje pričakujejo, da bo Evropa našla skupne rešitve za skupni izziv migracij. To vprašanje nas 
razdvaja, vendar moramo storiti korak naprej. Potrebujemo rešitve, ki so sprejemljive za vse. 

To nalogo sem zaupala Margaritisu Shinasu in Ylvi Johansson. S svojimi različnimi znanji, 
spretnostmi in vidiki bosta tvorila močno ekipo. 


Cenjene poslanke in poslanci, eno je gotovo: 


wevy 


Evropa bo vedno zagotavljala zatočišče tistim, ki potrebujejo mednarodno zaščito. In v 
našem interesu je, da so tisti, ki ostanejo, vključeni v našo družbo. 


Vendar moramo tudi zagotoviti, da se tisti, ki nimajo pravice do prebivanja, vrnejo domov. 
Razbiti moramo kruti poslovni model tihotapcev. 

Reformirati moramo naš azilni sistem, pri tem pa nikoli ne smemo pozabiti naših vrednot 
solidarnosti in odgovornosti. 


Okrepiti moramo naše zunanje meje, da lahko ponovno vzpostavimo popolnoma delujoče 
schengensko območje. Vlagati moramo v naša partnerstva z državami izvora, da bi izboljšali 
razmere in ustvarili priložnosti. 


Ne bo lahko, vendar, kot je nekoč dejal Vaclav Havel, to je prav storiti. 
Migracije ne bodo izginile, temveč se bomo z njimi še naprej soočali. 


Zato menim, da mora biti Evropa, ki je tako ponosna na svoje vrednote, tako ponosna na 
vladavino prava, zmožna najti rešitev, ki je hkrati človeška in učinkovita. To bi nam moralo 
uspeti. 


Margaritis Shinas in Ylva Johansson bosta odgovorna tudi za okrepitev naše notranje varnosti. 


Zagotavljala bosta, da se bo s sodelovanjem pri kazenskem pregonu možno spopasti z novimi in 
nastajajočimi grožnjami ter da bo Europol, ki je naše najmočnejše orodje za boj proti kaznivim 
dejanjem, ustrezal svojemu namenu. 


Cenjene poslanke in poslanci, 


ko sem še kot otrok živela v Bruslju, je moja mlajša sestra pri 11 letih umrla za rakom. Spomnim se 
popolne nemoči svojih staršev, pa tudi zdravstvenega osebja, ki je tako dobro skrbelo zanjo. 


Vsak od nas ima - ali pa pozna nekoga, ki ima - podobno zgodbo. Število primerov raka narašča, 
vendar postajamo boljši pri prepoznavanju in zdravljenju te bolezni. 


Evropa bo prevzela vodilno vlogo v boju proti raku. 


V začetku naslednjega leta bo Stela Kiriakides začela izvajati ambiciozen načrt za boj proti raku. 
Stela je prava oseba za zagotovitev, da bo evropski načrt za boj proti raku pomagal zmanjšati 
trpljenje, ki ga povzroča ta bolezen. 


Gre za to, da se mora Evropa posvečati temam, ki so pomembne ljudem. 


Govor na plenarnem zasedanju Evropskega parlamenta 


Ljudem je pomembna prihodnost nasih otrok in naSe druZbe. 


Kultura in izobraževanje sta tista, ki povezujeta našo preteklost z našo prihodnostjo. To je tisto, kar 
nas dela edinstvene. Naša duša, naša kultura, naša raznolikost, naša dediščina. 


Vem, da je z Marijo Gabriel vse to v varnih rokah. Zato vas z veseljem obveščam, da bo njen resor 
preimenovan v „Inovacije, raziskave, kultura, izobraževanje in mladi". 


Ljudem sta pomembni pravičnost in enakost v vseh pomenih besede. 


Zato sem izbrala Nicolasa Schmita kot odgovornega za izvajanje evropskega stebra socialnih pravic 
in boja proti revščini že od otroštva. Predlagal bo okvir, ki bo zagotovil, da bo vsak delavec v Uniji 
prejemal pravično minimalno plačo. 


Helena Dalli pa se bo zavzemala za odpravo steklenega stropa, to je ovir, ki omejujejo ljudi zaradi 
njihove identitete, prepričanj ali spolne usmerjenosti. 


Te ovire morajo izginiti! Morajo! 
Ljudem so pomembne njihove pravice, vrednote in svoboščine. 


Vladavina prava je naš temelj in nikoli ne sme biti ogrožena. Zagotoviti moramo, da se spoštuje in 
izvaja povsod, ter enako obravnavati vsako državo. 


Osredotočiti se moramo na dialog in preprečevanje, hkrati pa nikoli ne smemo oklevati pri 
sprejemanju vseh potrebnih ukrepov. Potrebujemo izkušnje in sodelovanje. Véra Jourova in Didier 
Reynders sta pravi osebi točno za to. 


Ljudem so pomembni zrak, ki ga dihajo, voda, ki jo pijejo, hrana, ki jo uživajo, in narava, ki 
jo cenijo. 


Vsi smo lahko veseli, da bo Virginijus Sinkevičius prevzel vodilno vlogo v boju Evrope za ohranitev 
biotske raznovrstnosti in oceanov. Hkrati bo zagotavljal pogoje za uspešnost naših obalnih in 
ribolovnih skupnosti. 


Janusz Wojciechowski pa bo poskrbel, da bodo tudi naši kmetje, ki se bodo morali prilagoditi novim 
razmeram, imeli pogoje za uspešno delovanje. 


Podnebni in digitalni prehod prinašata spremembe za vse nas, ampak naj ne bo nobenega dvoma o 
tem, da bo kmetijstvo še naprej cenjen del naše kulture in naše prihodnosti. 


Potrebujemo trajnostno strategijo ,od vil do vilic". Od dostopa mladih kmetov do kapitala do dejstva, 
da morajo uvožena živila iz tretjih držav izpolnjevati okoljske standarde Evropske unije. 


In ljudem je pomembno, da lahko odločajo o svoji prihodnosti. 


Volilna udeležba na letošnjih evropskih volitvah je bila najvišja v zadnjih 25 letih. Toda 
demokratična udeležba se ne konča na dan volitev. 

Potrebovali bomo najboljše evropske predstavnike iz vseh delov Unije, vseh institucij in vseh 
družbenih sfer, ki bodo sodelovali na konferenci o prihodnosti Evrope. Morala bi biti vključujoča za 
vse institucije in državljane, Evropski parlament pa bi moral pri tem prevzeti vodilno vlogo. Na strani 
Komisije bo za uspešen proces z vami tesno sodelovala Dubravka Šuica, ki je izkušena evropska 
poslanka. 


Cenjene poslanke in poslanci, 
vsi vemo, da ena od članic naše družine namerava zapustiti našo Unijo. 


Prav nikoli nisem nikakor skrivala, da bom vedno za to, da Združeno kraljestvo ostane v EU. 
Spoštovali bomo odločitev njegovih državljanov. 


Tesno bomo sodelovali pri iskanju rešitev za skupne izzive, zlasti pri vprašanjih varnosti. Vendar naj 
bo nekaj povsem jasno: 


ne glede na to, kaj bo prinesla prihodnost, bomo za vedno ostali v tesnih prijateljskih 
odnosih. 


Cenjene poslanke in poslanci, 


čez 30 let bodo drugi na istem mestu presojali naše ukrepe, kakor sem jih jaz na začetku mojega 
govora. 


Kaj bodo rekli? 


To je odvisno od tega, kaj bomo dosegli skupaj. Če bomo svoje delo dobro opravili, bo Evropa 
leta 2050 prva ogljično nevtralna celina na svetu. 


Ta Evropa bo med vodilnimi na digitalnem področju. Še naprej bo gospodarstvo, ki je najuspešnejše 
pri zagotavljanju ravnotežja med trgom in socialno razsežnostjo. Poleg tega bo vodilna pri reševanju 
velikih svetovnih izzivov. 


Pot je težavna, vendar naloga ni lahka. Vendar skupaj to zmoremo. 


Naj nas navdihne ta optimistični in odločni duh izpred 30 let, zaradi katerega je padla železna 
zavesa. 


Če se vrnem k Vaclavu Havlu - prizadevanja milijonov Evropejcev izhajajo iz prepričanja, da delajo, 
kar je prav. 


Nekateri si prizadevajo, da bi okrepili svoje skupnosti. 
Nekateri posvečajo svoj čas skrbi za starejše ali čiščenju parka. 
Nekateri gredo na ulice - vendar tudi spreminjajo svoj življenjski slog, da bi zaščitili podnebje. 


Govor na plenarnem zasedanju Evropskega parlamenta 


To so ljudje, ki Zelijo nekaj storiti. 


Tudi mi — Parlament, Svet in Komisija — moramo ukrepati. 


V tem duhu sem zgradila svojo ekipo. In v tem duhu sem danes pred vami in vas prosim za vaše 
zaupanje. 


Zavihajmo si rokave, da bomo lahko tudi čez trideset let rekli: 


naj živi Evropa! 


